Urubanza rwa Alfred Nkubiri: Abamwunganira bavuga ko urukiko nta bubasha rufite
Itsinda  ry'abanyamategeko  bane  bunganira  umunyemari  Alfred  Nkubiri  ryavuze  ko  urukiko  rwisumbuye  rwa Gasabo  rwaregewe  rutabifitiye  ububasha.
Abunganira Bwana Nkubiri bavuga ko urukiko rwisumbuye rwa Gasabo nta bubasha rufite ku rubanza rwe

Bavuze  ko  ikirego  cyatanzwe  na Leta  gishingiye  ku masezerano  yabayeho  hagati  yayo  n'ikigo  cya  ENAS   gihagarariwe  n'uyu  munyemari.

Amasezerano ngo  yateganyaga  ko  impaka  zabaho zakemurwa mu  bwumvikane cyangwa  se  zikajyanwa  mu  rukiko  rw'ubucuruzi.

Ikindi  kinengwa  n'aba  banyamategeko  ni  uko  ubushinjacyaha  bukurikiranye  Alfred  Nkubiri   nk'umuntu  kandi    icyaha  cyarakozwe  n'ikigo  Entreprise  Nkubiri-ENAS   gifite  ubuzima  gatozi  nyamara  cyo kikaba  kitararezwe.

Mu mwambaro  w'iroza avuga  mu ijwi   ritumvikana  neza kubera  uburwayi, Alfred  Nkubiri   nawe  yavuze  ko  yatunguwe  no kwisanga  muri  gereza  kandi  byari  biteganijwe  ko  mu  gihe  impaka  zivutse   zakemurirwa  mu mishyikirano.

Leta  kandi  ngo  yari  yabitangiye  ishyiraho itsinda  ririmo abakozi  bayo  ngo  rikore  igenzura.

Umwanzuro  w'iri  tsinda  wasabaga  ko  hakurikiranwa  abatumye  Leta  igira  igihombo.

Gusa  ngo  byari  byananzuwe  ko  ibigo  bitatu  birimo  na ENAS  ya  Nkubiri  bitaba  ku  rutonde  rw'ibikurikiranwa kuko  byari  byabonetse  ko nta ho  bihuriye  n'iki  gihombo.

Ku  ruhande  rw'abaregera  indishyi  ari  bo Leta, umunyamategeko   Petronille  Kayitesi we  avuga  ko  urukiko  rwegerewe ari  rwo  rufite  ububasha.

Avuga  ko  ikirego  kidashingiye  ku iyubahirizwa  ry'amasezerano, ahubwo  ko  cyatanzwe  kubera  ibyaha  byabayeho  muri  aya masezerano.

Ibyo  byaha  na byo  ngo  ni inyandiko  mpimbano  kuko  uyu mucuruzi  ngo  yaba  yarakoze  amalisti  baringa  yo  kwerekana  ko  yagejeje  ifumbire  ku bahinzi kandi batarayibonye.

Alfred Nkubiri ninde?

Alfred  Nkubiri  w'imyaka  69, ni  umwe  mu  bacuruzi  bakomeye  wamenyekanye  kubera  imari  itubutse  yashoye  mu  buhinzi  n'ubwikorezi.

Mu mugambi  wo  gufasha  abahinzi  kuzamura  umusaruro, uyu  muhinzi  ngo  yagombaga  gufasha  Leta  kubagezaho  ifumbire.

Abaturage  basabwaga   kwishyura  30%  by'agaciro  k'ifumbire bahawe andi bakayasonerwa  na Leta.

Aha  ni  ho  ubushinjacyaha  buvuga  ko  icyaha  gishingiye  kuko  bwemeza  ko  hari  abaturage  Nkubiri  avuga  ko  yahaye  ifumbire  kandi  ari  baringa  ndetse  ngo  hakaba  n'igice  cy'amafranga  yakiriye  ariko  ntagishyikirize  Leta .

Kuwa  mbere  w'icyumweru  gitaha  ni  bwo  urukiko  ruzemeza  niba  rufite  ubushobozi  bwo  kuburanisha  iki  kirego  cyangwa  se  urubanza  rukegurirwa  urukiko  rw'ubucuruzi .

